Christoff Becker weer op parool vrygelaatFrikkie du Preez (L) en Christoff Becker op die dag toe hulle die eerste keer op parool vrygelaat is Foto: TimesLive “Ons kan bevestig dat Becker vrygelaat gaan word soos deur die hof beveel,” het Logan Maistry, woordvoerder van die departement, gesê. “Die departement van korrektiewe dienste is tans in die proses om sy vrylating te bewerkstellig en wag steeds vir die afhandeling van die aansoek om verlof tot appèl.” Maistry het gesê Becker sal so gou as moontlik vrygelaat word. Die hooggeregshof in Pretoria het op 5 Desember gelas dat Becker weer op parool vrygelaat moet word. Die departement het egter ŉ kennisgewing ingedien om teen die hof se bevel te appelleer. Die departement het toe aangevoer dat Becker agter tralies sal bly hangende die appèlaansoek. Becker se aansoek om op parool vrygelaat te word is goedgekeur hangende ’n appèlaansoek deur sy regsverteenwoordigers. Hulle het appèl aangeteken teen ’n hofbeslissing in September waarvolgens ’n vorige besluit van die paroolraad om sy parool terug te trek, nietig verklaar is. Daar is ook destyds beveel dat die saak weer na die paroolraad terugverwys moet word. Becker, Frikkie du Preez, Gert van Schalkwyk en Reinach Tiedt, het in 2001 ŉ hawelose man in Pretoria doodgeslaan. Die vier is op 11 Februarie op parool vrygelaat en Becker en Du Preez is op 28 Februarie weer teruggestuur tronk toe nadat ŉ selfoonvideo aan die lig gekom het wat glo wys hoe Becker en Du Preez partytjie hou in die tronk. Becker is later na Kokstad oorgeplaas nadat ’n selfoon glo by hom gekry is.